Esbé Koster-moord: ‘Ek het omgedraai, ek wou nie kyk nie’Die hooggeregshof in Pretoria. Foto: Maroela Media Die verhoor van Rethabile Pooe (18), die man wat aangekla word van die moord op Esbé Koster, die destydse sekretaresse van die Rabboni Christian School, is Donderdag ná middagete voortgesit met Pooe wat vir die eerste keer self getuig het. Dít nadat Marius du Toit, sy regsverteenwoordiger, se aansoek om ontslag vroeër Donderdag deur waarnemende regter Johan Hattingh van die hand gewys is. Pooe is een van twee beskuldigdes wat van die moord op Koster aangekla is. Die eerste beskuldigde, Keorapetsa “Tshabi” Tshabalala (18), het reeds vroeër skuld op die aanklagte beken en is in Mei gevonnis. Pooe ontken skuld teen hom en die twee se sake is gevolglik geskei. Pooe het getuig dat hy regtig nie geweet het Tshabalala (18) was op 22 November 2016, die dag van die moord, van plan om Koster se motor te kaap nie. Pooe het getuig dat hy die oggend by die skool die magasyn van die vuurwapen gesien het toe Tshabalala dit vir hom gewys het, maar nie die vuurwapen self nie. Hy het wel verstaan dat Tshabalala ŉ vuurwapen by hom gehad het. Tshabalala het gister getuig dat hy nie direk na skool wou huis toe gaan nie omdat sy ma hom sou dwing om te leer en hy nie dadelik wou nie. Die twee het nie ná skool per taxi huis toe gegaan soos gewoonlik nie en Tshabalala het voorgestel hul vra vir “tannie Esbé” vir ŉ rygeleentheid na die taxi-staanplek. “Ek het vir ma’am [Koster] gevra vir ŉ saamrygeleentheid na die taxistaanplek en sy het gesê sy gaan winkelsentrum toe, maar dis reg ons kan saamry. Ek het toe gesê nee, dis reg, ons kan stap, maar Tshabi het aangedring ons moet saam met haar ry.” Poee vertel dat hy in die motor ŉ geluid van die vuurwapen wat oorgehaal word gehoor het en toe omgekyk het en gesien het dat Tshabi die wapen teen Koster se linkersy hou. “Change of plans. This is a hijacking, we are taking this car,” het hy glo vir haar gesê. Esbé Koster. Foto: Verskaf Pooe het vertel hoe hy geskrik het en vir Tshabalala gesê het: “Wat doen jy? Dit is verkeerd.” Die beskuldigde het begin huil toe hy vertel het hoe Koster hulle gesmeek het om dit nie te doen nie en gesê het sy het hulle soos haar eie kinders in haar motor in geneem. Pooe het vir Tshabalala gesê: “Luister vir juffrou, hou op.” Tshabalala het glo ongeduldig met hom geraak en vir hom gesê hy moet vir hom luister en sy mond hou. Koster het glo gepleit vir haar lewe en by Tshabalala gesmeek dat sy nog haar kleinkind wou sien. Tshabalala het vir Koster gewys waar om te ry en die motor het toe stilgehou langs die pad. Pooe het vertel hoe Tshabalala vir hom opdrag gegee het om Koster se hande vas te bind en hy het twee keer geweier. Hy beweer Tshabalala het vir hom gesê: “Jy begin my nou sonder respek hanteer, doen wat ek vir jou sê!” Tshabalala het gesukkel met die kattebak en het vir Pooe opdrag gegee om dit te kom oophou sodat Koster daar kan inklim. Sy het geweier en Tshabalala het haar glo laat struikel. “Hy het die wapen op haar gerig en ek het my rug gedraai. Ek wou nie kyk nie…. Ek het twee skote gehoor. Toe ek omdraai het ma’am uit haar kop uit gebloei.” Die twee is vort in Koster se motor, Tshabalala het bestuur en wou nie vir Pooe by sy huis gaan aflaai nie en het hom na sy huis geneem. Tshabalala het vir Pooe later die aand ŉ ent weg van sy huis afgelaai en glo vir hom gesê hy wil weer verby die toneel ry. Die twee is die volgende dag by die skool in hegtenis geneem. Pooe het getuig dat hy by die polisiestasie vertel het wat gebeur het nadat die polisie hom in kennis gestel het Tshabalala is besig om in ŉ ander vertrek met die hele sak patats vorendag te kom. Pooe sê hy is glo ook deur die polisie aangerand. Pooe het ook gesê hy glo Tshabalala blameer hom oor sy eie situasie en dat hy nou in die tronk is. Pooe het glo twee briewe geskryf, een vir die skool en een vir die Koster-familie om jammer te sê, maar die briewe is nooit gestuur nie. Maroela Media het vroeër berig Koster se liggaam is op 22 November 2016 langs die Ou Lethlabile-pad naby Brits gevind. Die twee leerders van die skool, toe onderskeidelik 16 en 17 jaar oud, is die dag ná die moord by die skool in hegtenis geneem. Die staat sal Pooe Vrydag kruisondervra. Lees alle vorige berigte oor Esbé Koster op Maroela Media.